AARHUS: Der er kommet en ny dreng i klassen af danske fjernbusselskaber.

Navnet er Sortbillet.dk, der kører til København fra alle større byer i Jylland, Fyn og på Sjælland.

Bag Sortbillet.dk står en række tidligere vognmænd, chauffører og medarbejdere fra Rødbillet.

Rødbillet er solgt til tyske Flixbus, der også samarbejder med Abildskou Busser.

- Vi synes ikke længere, at arbejdsvilkårene passede os, siger Sortbillet.dk's direktør, Carsten Rasmussen om grunden til, at Sortbillet.dk er sat i søen.

- Markedet for fjernbusser er i støt stigning i Danmark. Og det marked vil vi gerne være en del af, siger Carsten Rasmussen. Sortbillet.dk skulle efter planen have kørt sin første tur tirsdag 15. august. Men den tur blev aflyst, fordi der ikke var solgt nogle billletter.

- Det er gået hurtigt. Vores helt store rejsedage er lørdag og søndag, så måske kommer vi først rigtigt i gang i weekenden, siger Carsten Rasmussen.

Det kommer til at ske med billetter, der - ifølge Carsten Rasmussen - som udgangspunkt koster det halve af DSB's togbilletter.